
Rada prokurátorov
Slovenskej republiky

Vyhlásenie Rady prokurátorov Slovenskej republiky zo dňa 07.12.2020


Rada prokurátorov sa oboznámila s tvrdeniami poslanca Roberta Fica na tlačovej besede dňa 04.12.2020 o údajnom protizákonnom konaní prokurátorov úradu špeciálnej prokuratúry Ondreja Repu a Michala Šúreka vo vzťahu k vedúcemu oddelenia Národnej kriminálnej agentúry, odbor Bratislava Ing. Mariána K., ktorý je aktuálne obvinený zo závažnej úmyselnej trestnej činnosti.
 Na overenie si tvrdení Roberta Fica si Rada prokurátorov zaobstarala potrebné podklady a potvrdzuje autenticitu podnetu prokurátorky Krajskej prokuratúry Bratislava, ktorý bol na tlačovej besede prezentovaný a ktorý bol doručený aj členom Rady prokurátorov. Rada prokurátorov po overení okolností predchádzajúcich podnetu považuje tvrdenia Roberta Fica za hrubo zavádzajúce a nepravdivé.
Za neštandardné považujeme konanie prokurátorky Krajskej prokurátorky Bratislava, ktorá od zástupcu špeciálneho prokurátora (nie zastupujúceho generálneho prokurátora ako bolo prezentované na tlačovej besede) požaduje vyvodenie disciplinárnej zodpovednosti vo vzťahu k prokurátorom Repovi a Šúrekovi vo veci, o ktorej nemá žiadnu bezprostrednú vedomosť a o ktorej mohla vedieť len z počutia, navyše od predpojatej osoby. 
Tvrdenia poslanca Roberta Fica na tlačovej besede považujeme za súčasť diskreditačnej kampane, ktorá je proti obom prokurátorom vedená buď zo strany Ing. Mariána K., jeho manželky, Roberta Fica alebo od ďalších osôb. Rada prokurátorov sa od ničím nepodložených tvrdení Roberta Fica dištancuje a vyzýva zástupcu špeciálneho prokurátora, aby ich objektívne preveril a vyvodil z nich dôsledky, ktoré z povahy veci budú prichádzať do úvahy, vrátane eventuálnych opatrení na obranu dotknutých prokurátorov. 
[bookmark: _GoBack]Rada prokurátorov zároveň zdôrazňuje, že nemá pochybnosti o morálnej integrite prokurátorov Ondreja Repu a Michala Šúreka a vyzýva politikov, aby neadekvátnym spôsobom nezasahovali do práce orgánov činných v trestnom konaní a umožnili objektívne vyšetriť závažnú trestnú činnosť, ku ktorej malo v minulých rokoch dochádzať zo strany policajných a justičných orgánov. 
Zároveň považujeme za vrcholne neetické a nevhodné porovnávať metódy práce prokurátorov s metódami predstaviteľov nacistického Nemecka počas druhej svetovej vojny. 
Súčasne sme presvedčení, že aj nastupujúci generálny prokurátor preverí okolnosti týchto útokov i z nich vyplývajúce ďalšie podozrenia. 




                                                                                       JUDr. Juraj Purgat
                                                                               predseda Rady prokurátorov

